En 20-årig mand var natten til torsdag kl. 01.22 på vej hjem fra byen i Aarhus, da han ved Viborgvej i Hasle blev antastet bagfra af en person, der tog fat i hans arm.

Personen var maskeret og iført hættetrøje og stod med en stor slagterkniv, som han pressede ind i siden på den 20-årige. "Jeg skal have dit dankort," sagde røveren og trak den unge mand væk fra vejen.

Den unge mand forklarede røveren, at han ikke havde noget Dankort, fordi det var blevet spærret. Det gjorde røveren endnu mere truende, og han krævede, den 20-årige beviste, hans kort var spærret, hvilket han forsøgte på sin telefon.

Derefter krævede røveren, ifølge den unge mands forklaring til politiet, at han gav ham oralsex, hvorefter han ændrede adfærd, lagde kniven fra sig og satte sig ned og talte roligt.

Men da den 20-årige nægtede at give ham oralsex, blev blev gerningsmanden igen opfarende og råbte, at det skulle han, og at han ville stikke ham med kniven. Det lykkedes dog den 20-årige at skubbe røveren, der mistede balancen, så han kunne stikke af.

På vej derfra forsøgte den 20-årige at standse flere biler, men ingen af dem standsede, oplyser Østjyllands Politi i døgnrapporten. Han ringede også på samtlige dørtelefoner i en opgang og fik kontakt til en ung mand, der lukkede ham ind og hjalp ham med at ringe til politiet.

Han var så påvirket af episoden, at han ikke kunne huske, hvilken vej han havde løbet, men politiet hører gerne fra eventuelle vidner eller de bilister, han forsøgte at stoppe.

Gerningsmanden beskrives som:

Mand

Østafrikansk/somalisk af udseende

20-22 år gammel

175-180 cm høj

Almindeligt bygget

Mørk i huden

Talte dansk

Var iført en grå hættetrøje og sort klæde/maske for underansigtet

Bevæbnet med en stor slagterkniv med sort skæfte

Oplysninger i sagen kan gives til Østjyllands Politi på telefon 114.

jr